
Judeţul Buzău numit şi „România Mică” deoarece posedă toate caracteristicile 
şi toate formele de relief ale României Mari, este un spaţiu de mare importanţă 
culturală, geografică, istorică şi economică, fiindcă aici s-au remarcat multe 
personalităţi, aici s-au succedat multe evenimente ce s-au înscris în cartea de aur  a  
istoriei poporului român. În tezaurul trecutului se distinge, printre altele, 
personalitatea   lui Constantin Brâncoveanu(1688-1714) care a reuşit să ridice 
împreună cu unchiul său, Marele Spătar Mihail Cantacuzino, la Râmnicu Sărat, la 
graniţa cu Moldova a Ţării Româneşti, un frumos lăcaş de cult, peste vechea 
fortăreaţă a oraşului. „o mănăstire mare şi cuvioasă cu chilii de piatră şi cetate 
împrejur”(Radu Greceanu „Cronici brâncoveneşti”). 
Textul continuă astfel: „PREA ÎNALTUL şi blagoslovitul Domn, Io 
Constantin B.B. Brâncoveanu Basarab Voevod …” şi confirmă că a ridicat acest sfânt 
locaş închinat Muntelui Sinai, că şi  Spătarul Mihail Cantacuzino  a contribuit cu bani 
la finalizarea lui, alături de familia domnitoare. 
 Ţara Românească era înconjurată de cele trei mari imperii: rusesc, otoman, 
habsburgic, iar vremurile erau tulburi, măcinate de lupte pentru dominaţie teritorială.  
De aceea, vrednicul domnitor Constantin Brâncoveanu a adunat avere, ca, la 
nevoie, să poată înzestra o armată care să apere pământul străbun. 
În anul 1589, Constantin  Brâncoveanu şi boierii din sfatul domnesc se retrag 
la Buzău, din cauza vremurilor tulburi prin care trecea Ţara Românească, ţară cu 
populaţie ce avea ca mijloc de comunicare limbă română, moştenită din veac în veac.  
În jurul Buzăului, domnitorul avea multe proprietăţi la Zoreşti, Merei, 
Monteoru, Breaza, mai ales podgorii al căror vin era comercializat şi foarte apreciat 
chiar şi în Italia. La Sărata Neculeşti vinul era păstrat în pivniţele de piatră. de atunci 
datează drumul vinului în ţinutul Buzăului. 
La Buzău, marele voievod Constantin Brâncoveanu construieşte o locuinţă  cu 
pivniţe boltite în arc ogival, pe ruinele căreia s-a înălţat, mai târziu, Palatul Episcopal 
actual, care impresionează şi azi prin stilul său brâncovenesc, prin scara frumos 
ornamentată.  
Pentru a-şi proteja familia, Constantin Brâncoveanu amenajează casa 
domnească la Mânăstirea-cetate Bradu, din actuală comună Tisău, ctitoria Doamnei 
Neaga, mânăstire întărită cu zid înalt de piatră, cu un bastion rotund, cu creneluri, de 
la colţul sudicm zid care s-a refăcut şi s-a păstrat până astăzi. Locul a fost bine ales, 
căci acolo Valea Nişcovului se îngusta mult, între dealul Istriţa şi dealul Ciolanu, 
acoperite de păduri nesfârşite. Mânăstirea a fost a fost cercetată de arheologi şi acolo 
s-au găsit 1500 de monede de argint şi s-a descoperit un tunel ce lega mânăstirea de 
Vipereşti, localitatea aflată la 20 de km, situată pe DN 10 care leagă Buzăul de 
Braşov, un loc unde circula legenda despre fetele Doamnei Neaga care, pentru a scăpa 
de turci, s-au aruncat cu zestre cu tot într-o fântână, fapt ce a dus la disperarea mamei 
lor.  
 De la Bradu se ajungea mai uşor în zona de câmpie, la Buzău, la Dunăre şi 
mare. Este regretabil că mai sunt şi azi căutători ai comorilor lui Constantin 
Brâncoveanu şi de multe ori deteriorează operele sale valoroase în acest scop. 
Istoricul Nicolae Iorga afirma, cu prilejul declarării ca monument istoric al 
aşezământului brâncovenesc, Biserica şi Palatul Domnesc din Râmnicu Sărat: „Vatră 
de tradiţie românească, aici, la Cotul Carpaţilor s-a distilat şi aşezat formula cea mai 
trainică a limbii române”(„Istoria Românilor”). 
 D-l G-ral brig. rz Neculai I. Staicu-Buciumeni, în  cartea „Biserica Adormirea 
Maicii Domnului, Râmnicu Sărat, ctitorie a lui C. Basarab Brâncoveanu 
Voievod”(Ed. „Făt-Frumos” 2006, Buc.) face o  vastă şi documentată prezentare a 
acestui monument aflat în patrimoniul cultural naţional. La pagina 4, apare o 
fotografie a pisaniei cu litere chirilice şi la pagina 5 este scris textul pisaniei acestei 
opere de artă în care se precizează că are ca hram/praznic „Adormirea de Dumnezeu 
Născătoarei Stăpânei Noastre Fecioarei Maria”. Zidurile bisericii sunt groase de 1,25 
m, iar ferestrele sunt foarte înguste, situate foarte sus, în pronaos şi naos. Turla 
bisericii este înaltă, rotundă în interior. Nu doar din raţiuni economice(faptul că 
poseda multe moşii şi podgorii în zona Buzăului) ci şi politice (aici fiind zona de 
confluenţă a drumurilor ce legau cele trei ţări române) dar mai ales din motive de 
ordin spiritual ce ţin de întărirea credinţei creştine pe aceste meleaguri, Constantin 
Brâncoveanu a înălţat această mănăstire cu chilii de piatră pentru călugări şi ziduri de 
cărămidă groase de 95 de cm şi înalte de 8 m, prevăzute cu turnuri pătrate sau 
octogonale la colţuri şi pe două laturi, cu drum de strajă pe metreze, devenind loc de 
„apărare şi scăpare” al populaţiei din jur, în vremuri de răstrişte. Mai mult, această 
catedrală avea tuneluri cu pereţii din cărămidă arsă ce permiteau ieşirea populaţiei 
înspre zonele împădurite din Munţi Buzăului şi Vrancei, dacă această mănăstire cetate 
era atacată, dovedind că voievodul era un bun strateg. Exista şi un tunel ce lega 
palatul brâncovenesc de biserică. Acest ansamblu monahal a fost închinat Bisericii 
„Mântuitorului Iisus Hristos” Mânăstirii Sfânta Ecaterina, de pe Muntelui Sinai, 
mănăstire vizitată de Stolnicul Mihail Cantacuzino în anul 1690, care a fost 
impresionat de sărăcia în care se zbăteau călugării de acolo şi, fiind bogat, mai ales 
după ce a început exploatarea sării de la Slănic, a contribuit la ridicarea acestui lăcaş 
de cult care era asemănătoare cu biserica Colţea din Bucureşti, cu biserica Mânăstirii 
Hurezu. Mânăstirea de la Râmnicu Sărat a fost înzestrată cu moşii de mulţi 
binevoitori, unii retraşi la mănăstire, cum reiese din actul de danie, având o mare 
suprafaţă de pământ(pădurii, podgorii, teren agricol, Balta Amara, chiar locuri 
nedesţelenite) în zona de deal şi câmpie, însumând 6.000 de ha. Conform actului de 
constituire, redactat în cancelaria lui Constantin Brâncoveanu, în anul 1700, acele 
terenuri au fost menţionate ca achiziţionate cu acte în regulă, de diferite persoane, cu 
martori, precizându-se suprafaţa şi suma plătită. Este posibil, ca în spatele acestor 
tranzacţii să fie de fapt domnitorul, care a ridicat mănăstire ortodoxă, într-un oraş 
unde se practica religia catolică. Cei doi ctitori apar în acel act de enumerare a 
proprietăţilor, ei achiziţionând podgorii din dealul „Jădenilor” pentru a le dona 
mânăstirii, cum se menţionează în actul de danie reprodus în cartea „Biserica 
Adormirea Maicii Domnului, Râmnicu Sărat, ctitorie a lui C. Basarab Brâncoveanu 
Voievod”  scrisă de d-l G-ral brig. rz Neculai I. Staicu-Buciumeni. Din toată această 
avere, două treimi din venituri se duceau la Sfântul Munte Sinai, la Mânăstirea Sfânta 
Ecaterina o treime revenind mânăstirii din Slam Râmnic, vechiul nume al oraşului, 
pentru nevoile călugărilor şi slujitorilor, dar şi pentru omenirea celor că căutau ajutor 
la mănăstire. Ea avea şi un han, care aducea venituri pentru nevoile zilnice ale 
monahilor. Mânăstirea era păzită de soldaţi, fiind organizată chiar de un egumen de la 
Mânăstirea Sfânta Ecaterina. Vlahii care păzesc şi azi această mănăstire de pe 
Muntele Sinai provin probabil din ascendenţi din oastea lui Vodă Brâncoveanu, 
trimişi acolo, în urmă cu trei secole. Pentru nevoile băneşti, mânăstirii îi revenea la 
trei bani, un ban din vămuirea mărfurilor ce treceau prin Râmnic, spre Bucureşti, 
Bulgaria, Turcia.   
Impresionează  şi azi actul redactat ce consfinţea averea mânăstirii, căci, la 
sfârşit, sunt scrise blesteme care să cadă asupra celui ce fură sau înstrăinează ceva din 
avutul mânăstirii. Această avere şi modul de desfăşurare a vieţii monahale reprezenta 
un model de practicare a religiei ortodoxe şi prima formă organizată de lucrare 
colectivă a pământului, în folosul mânăstirii, domnitorul Brâncoveanu fiind un pionier 
al conceptului şi în acest domeniu. Sfinţirea bisericii s-a făcut la 15 august, 1697, în 
prezenţa familiei domnitorului Al lui Mihail Cantacuzino, A Mitropolitului Ţării 
Româneşti, Teodosie, şi a preasfinţiei sale Mitrofan, episcop cărturar de la Buzău. 
Biserica se distinge prin stilul brâncovenesc specific, cu coloane şi pilaştri 
împodobiţi cu volute şi ghirlande de frunze şi flori, iar pictura interioară, executată de 
Pârvu Mutu, avea culori îndrăzneţe: tonuri pastelate de albastru cenuşiu, violet intens, 
gri, galben-aurii, diferite nuanţe de verde şi cafeniu. Acest stil brâncovenesc a fost 
copiat şi de casele din zona Buzăului, se mai păstrează în zonele de munte, unde 
casele au terase cu arcuiri armonioase, cu volute. 
Pictura în frescă executată de Pârvu Mutu( Mutu era o poreclă, căci fiind 
foarte cucernic acest pictor se ruga tot timpul cât lucra şi refuza să vorbească, el apare 
pictat lângă portal, numele real fiind Pârvu Pârvescu, el fiind fiu de preot, devenit 
monah, rudă cu doamna Marica, soţia domnitorului, cel care a pictat şi biserica 
mânăstirii Hurezu) aduce în lumină istoria acelor vremuri, căci deasupra uşii de la 
intrare se întâlnesc mâinile ctitorilor, ţinând macheta bisericii, iar de o parte şi de alta 
se înşiruie rude ale domnitorului şi ale soţiei sale, precum şi ale stolnicului Mihail 
Cantacuzino, în costumele epocii lor, fiind o mărturie concretă a legitimităţii domniei 
lui Constantin Brâncoveanu, precum şi a dreptului lor de a ridica aleasă mănăstire 
aici, la marginea ţării. Vedem aici costumele de epocă ale familiei domnitoare, 
Constantin Brâncoveanu apărând acoperit cu o mantie aurită, cu broderii bogate, semn 
de mare distincţie. El este pictat cu coroană pe cap, ca şi feciorii lui şi doamna Maria 
la fel, spre deosebire de Mihail Cantacuzino ce apare cu capul descoperit, semn de 
respect faţă de domnitor. 
 Biserica impresionează mult vizitatorii, căci pridvorul deschis, susţinut de 
coloane sculptate cu motive florale este mai înalt decât pronaosul, pictura are patina 
vremii, dar ceea ce rămâne în sufletul celor ce-i păşesc pragul sânt cele şase mari 
icoane de la altar şi şaptea reprezentând pe Maica Domnului, de o rară frumuseţe, 
fiind realizate de autori anonimi aparţinând şcolii de pictură de la Buzău, din grupul 
Tattarescu. Aceste icoane au ceva greu de descris în cuvinte, căci sunt portrete în care 
se îmbină ceea ce ţine de uman şi ceea ce aparţine divinităţilor(Portretul lui Iisus 
Hristos care dă impresia că întoarce capul după fiecare, în orice colţ din biserică, de o 
frumuseţe nepământeană, dar de-o rară bunătate, după expresivitatea ochilor săi, 
Maica Domnului cu Pruncul, o icoană care te prinde de suflet, prin impresionanţii 
ochii albaştri ai mamei, plini de durere, dar totuşi senini, prin portretul Sfintei 
Ecaterina, prinţesă şi martiră, apoi icoana reprezentând pe Sfinţii Îngeri Mihail şi pe 
Gavril, iar lângă uşa diaconilor icoana „Adormirea Maicii Domnului”, o copie a unei 
icoane mai vechi ce se află la muzeul de artă al României,  icoana reprezentând pe 
Sfântului Mina şi Sfântul Haralambie).  Impresionează vizitatorii icoana făcătoare de 
minuni „Maica Domnului Orenta” din faţa altarului, care are pe piept un nimb oval cu 
prescurtarea numelui lui Iis. Hr. scris în greaca modernă. 
Suprafaţa bisericii este de 5500, 50 mp. Biserica se remarcă prin acel pridvor 
deschis, cu coloane, cu capiteluri şi sculpturi în piatră. 
Pridvorul cu arcade susţinute de coloane sculptate, pe postament de zid este 
partea decorativă a bisericii, acoperit fiind cu două calote sferice, aşezate transversal 
şi sprijinite pe console. Portalul, cu pisania scrisă deasupra impresionează „fiind cea 
mai elaborată şi izbutită formă de acest gen din întreaga epocă brâncovenească”, după 
cum afirmă Vasile Drăguţ(„Arta Brâncoveanească”). Iorga a salvat o parte din fresca 
din acest pridvor, reprezentând „Judecata de apoi” gata a fi ştearsă în timpul unei 
restaurări, căci restauratorii au acoperit zidul cu var. Pisania are în partea superioară 
sculptată acvila bicefală, simbol imperial. Pe peretele exterior sudic există un ceas 
solar, unic în Europa, la acea vreme, foarte exact şi în zilele noastre. 
 Pronaosul este despărţit de naos, prin patru coloanele interioare,  două libere, 
două încorporate în ziduri, cu aceleaşi elemente florale specifice, strugurii şi florile de 
dovleac, frunzele de stejar, simbolizând bogăţia acelor meleaguri buzoiene, unde 
domnitorul Constantin Brâncoveanu avea proprietăţi. Biserica este albă pe dinafară, 
iar turla octogonală, are geamuri înguste, rotunjite în partea de sus. Acoperişul este 
din tablă albă de cupru. Este regretabil că acum s-au înlocuit coloanele din pridvor şi 
s-au expus cele vechi afară, fără a fi protejate, de aceea pledăm ca ele să fie duse la 
Muzeul Naţional de Istorie, ca mărturie vie a gândirii artistice a lui Brâncoveanu, cel 
care a asimilat multă cunoaştere, călătorind prin Europa,  aducând stilul renascentist 
în cultura română. 
  Constantin Brâncoveanu a fost cel care a stabilit ceea ce trebuia pictat pe 
fiecare registru al zidurilor bisericii. După terminarea construcţiei, Brâncoveanu a 
făcut donaţii mânăstirii odoare de preţ din argint, cărţi de cult, veşminte preoţeşti, etc.  
Deşi a fost  ruinată, incendiată, transformată în grajd de cai de trupele ruseşti, 
această biserică impresionează şi azi, prin grosimea zidurilor, prin ornamentele celor 
patru ferestre, prin cei doi dragoni de pe catapeteasmă scăpaţi de la incendiu împreună 
cu crucea centrală, dragonii fiind un simbol al puterii. Ei mai reprezintă credinţa 
străveche şi  apar şi pe scaunul episcopal sculptat din biserică.  
Curios mi se pare faptul că acei dragoni apar pe veşmintele episcopilor, 
monahilor, la intrarea în unele biserici, în diferite ţări, cum a constat d-l Liviu 
Teleoacă, semn al unei descendenţe comune, din daci, semn al unei puternice credinţe 
strămoşeşti, dragonii fiind simbolul acestei credinţe. În perioada în care a domnit, 
Constantin Brâncoveanu, Ţara Românească a cunoscut o perioadă de înflorire 
culturală şi de dezvoltare a vieţii spirituale. Ctitoriile sale au amprenta epocii 
brâncoveneşti, distingându-se prin exuberanţa decorativă. prin stilul specific acestei 
epoci, stil pentru care se foloseşte termenul de „baroc brâncovenesc”. Prelucrarea 
artistică a pietrei a început la Râmnicu Sărat, prin sculptorul Mira, biserica de aici a 
fost un loc de referinţă pentru alte ctitorii ce foloseau acelaşi stil în împodobirea cu 
lucrări executate în piatră. Prelucrarea artistică a pietrei a început la Râmnicu Sărat, 
prin sculptorul Mira, biserica de aici a fost un loc de referinţă pentru alte ctitorii ce 
foloseau acelaşi stil în împodobirea cu lucrări executate în piatră. 
Pe partea exterioară a bisericii se găseşte ca ornament un brâu de cărămidă în 
trei straturi „în ferăstrău” sub streaşină şi altul mai jos.  
Constantin Brâncoveanu este un iluminist, el şi-a asumat rolul de protector al 
tiparului şi al şcolilor din Ţara Românească şi din Transilvania,  iar numele său va 
străbate prin veacuri, fiind un mare donator de cărţi bisericeşti, fapt ce a contribuit la 
înflorirea vieţii spirituale la noi în ţară. El s-a înconjurat de personalităţi de cultură din 
ţară şi străinătate, susţinând financiar şi diplomatic pregătirea tinerei generaţii de 
cadre în şcolile europene şi româneşti(de dieci şi grămătici).  
Alături de biserică, s-a ridicat şi Palatul Domnesc, monument mereu în 
renovare, palat ce impresionează prin bolţile ogivale ale pivniţelor şi sălilor de la 
primul nivel, prin spaţiile largi din acest complex, unele servind pentru sfatul 
domnesc şi pentru şedinţele de judecată. Un pridvor cu coloane, cu bolţi arcuite, 
orientat sper biserică are scări ample în faţă. Faptul că ferestrele dormitoarelor 
destinate Doamnei Marica dădeau sper apus, sper zona deluroasă, unde se schimbă 
mereu luminile pe păduri, dovedeşte dragostea celor din familia domnitoare pentru 
meleagurile râmnicene, mai ferite de crivăţul iernii şi de seceta excesivă a verii, cum 
era Buzăul. 
În 1689, l-a adus de la Istambul pe Antim Ivireanu,  devenit mitropolit al Ţării 
Româneşti, sub îndrumarea căruia s-au tipărit numeroase cărţi româneşti, greceşti, 
slave şi chiar arabe, turceşti şi georgiene, chiar la Buzău, oferind astfel acces la 
cultura universală. El  a donat multe cărţi religioase lăcaşurilor de cult, contribuind la 
înflorirea unei alese vieţi spirituale în Ţara Românească şi Transilvania. 
Stilul „brâncovenesc“ a apărut între anii 1678 şi 1725. Este o sinteză şi 
înflorire a artei postbizantine, într-o epocă în care arta balcanică era încă fidelă 
tradiţiei ortodoxe. Este o combinaţie de tradiţii artistice locale, valahe, bizantine, cu 
influenţe orientale şi forme occidentale, ale Renaşterii. Acest stil a devenit naţional şi 
s-a răspândit în toată Ţara Românească, ajungând până în Transilvania. „Primul stil 
românesc“, aşa cum este considerat stilul arhitectural brâncovenesc, are printre 
principalele caracteristici elementele de pietrărie prelucrată artistic. Şi sculptarea 
pietrei în relief accentuat, aşa cum sunt capitelurile din biserica Mănăstirii Sinaia, 
balustrada pridvorului de la Biserica Slătari din Bucureşti, ornamentele clădirii 
adiacente bisericii, dar şi prelucrarea artistică a lemnului, la tâmple, jilţuri domneşti 
sau arhiereşti au amprenta acestui stil. Găsim şi motivele vegetale: acantul, vrejuri, 
strugurii, floarea soarelui, frunza de stejar, cu multiple simboluri. Şi sculptura 
figurativă se folosea: personaje biblice, Moise, Aaron, Samson în lupta cu leul, cei 
patru evanghelişti cu simbolurile lor, chipuri de îngeri. A apărut şi un nou tip de 
coloană, derivată din cea corintică, dar cu capiteluri mai puţin dezvoltate. În pictură se 
folosesc portretele votive. Un alt element specific „stilului brâncovenesc“ este 
pridvorul deschis. Istoricii de artă caracterizează uneori stilul prin analogie cu 
renaşterea apuseană, datorită structurilor sale clare, raţionaliste, dar exuberanţa lui 
decorativă permite şi folosirea termenului de „baroc brâncovenesc”.  
Constantin Brâncoveanu s-a preocupat şi de  întărirea credinţei strămoşeşti,  de 
care nu s-a dezis până în ultima clipă a vieţii sale, suferind un cumplit martiriu.  
Sacrificiul lui Constantin Brâncoveanu, devenit sfânt în calendarul nostru 
ortodox, trebuie apreciat mult, reconsiderat, căci, dacă marele domn nu opunea 
rezistenţă turcilor, jertfindu-şi viaţa, poate că ţara noastră, urmând legi străine, ar fi 
rămas şi acum în întunericul unui ev  ce aduce doar retrogradarea fiinţelor  reduse la a 
respecta voinţa altora.  

